Birthe Rønn Hornbech (V), 2000-11-23:
Masser af udlændinge er blevet en ressource for Danmark, men de mange kriminelle udlændinge stjæler desværre billedet, og det nytter ikke at bagatellisere problemet.
Også en del af dem, der har fået opholdstilladelse, begår en meget stor del
af drabene og voldtægtsforbrydelserne.
Det er ikke til at komme uden om.
Et af problemerne, som ikke har været diskuteret, er jo, at udlændingelovgivningen giver enhver asylansøger ret til at forblive i landet, så længe sagen behandles.
Det betyder, at enhver tyveknægt fra et SNG-land får kost og logi, lommepenge og ret til at klage igen og igen.
Ja, de fortæller oven i købet politiet, at er de blevet varetægtsfængslet, så har de det så godt, at de kan vende hjem med penge på lommen.
Det er helt urimeligt, at enhver kriminel, der påberåber sig asyl, kan opholde sig i Danmark, så længe den udsigtsløse asylsag behandles.
Det er fuldkommen ødelæggende for den folkelige forståelse for de mange lovlydige udlændinges tilstedeværelse i Danmark.
Vi ønsker derfor i Venstre kursen mod de kriminelle udlændinge skærpet.
Og det gælder som nævnt først og fremmest over for dem, der i ly af asylansøgninger alene opholder sig i Danmark for at begå kriminalitet.
Som jeg nævnte i min forrige ordførertale, kunne det jo undgås, hvis vi fulgte Venstres anbefaling om at oprette modtagelseslejre i nærområderne.
Så ville det ikke længere være attraktivt at gå på asylshopping i de forskellige lande her i Vesteuropa. Det ville ikke være attraktivt at komme med indstuderede forklaringer i Sandholmlejren uden om grænsekontrollen.
Der ville ikke være besvær med tilbagetagelsessager.
Menneskesmuglernes forretning ville blive smadret.
Den politik er der jo altså ikke flertal for endnu, og så må vi gå andre veje.
Det bør være en selvfølge, at afslag på asyl skal medføre omgående udsendelse.
Det er vigtigt, at denne udsendelse sker omgående, og at de personer, der skal udsendes, ikke får mulighed for at gemme sig eller på anden måde unddrage sig udsendelsen.
Det er stærkt utilfredsstillende, når det af og til viser sig, at kriminelle personer faktisk allerede er udvist, men alligevel befinder sig i landet og har begået ny kriminalitet.
Vi er selvfølgelig opmærksomme på, at ministeren har lovet, at det skal blive sværere for asylansøgere at forhale opholdet i Danmark, og vi lyttede også med stor interesse til ministerens indlæg her i salen. Men det er ikke godt nok.
Vi vil have udlændingeloven ændret.
Og jeg vil da også med hensyn til ministerens bemærkninger om samarbejde med politiet sige, at det har jo altså ikke medført, at vi har fået flere politifolk, eller at politiet har fået flere beføjelser.
Vi foreslår en helt ny procedure i disse sager.
Behandlingen af opholdstilladelser er efter Venstres opfattelse en myndighedsopgave.
Det er ikke noget, en privat organisation skal deltage i.
Og de bemærkninger, der er kommet fra anden side her i salen, bekræfter jo også, at man betragter Flygtningehjælpen som en slags advokater.
Men så lad dem være det.
De skal ikke deltage i afgørelsen. Vi vil altså have Flygtningehjælpen ud af åbenbart grundløs-proceduren.
Vi vil have den procedure afløst af en lynbehandling inden for normalproceduren.
Så skal sagerne selvfølgelig kunne indbringes for Flygtningenævnet, også dér skal der være en hasteprocedure, hvor vi foreslår en skriftlig behandling af sagerne.
Det kan godt lade sig gøre, og så kan det gå meget hurtigere.
Og så ønsker vi i udlændingeloven en langt klarere og bedre hjemmel til at frihedsberøve kriminelle asylansøgere, så de forbliver frihedsberøvede, indtil de udsendes.
Jeg vil meget gerne høre i dag, om ministeren vil indgå i en diskussion om at ændre lovgivningen på denne måde, som efter vores opfattelse er aldeles realistisk.
Hvis ikke ministeren vil, så vil vi selvfølgelig selv komme med et forslag, men jeg håber egentlig, at ministeren vil indgå i en positiv drøftelse.
Jeg kan jo forstå, at vi er enige om, at den sagsbehandlingstid skal ned.
Sagsbehandlingen skal altid være på et minimum, uanset hvad aviserne skriver.
Endelig vil jeg så nævne, at vi fortsat i Venstre er optaget af, at vi får strammet udvisningsreglerne så meget, som det overhovedet kan lade sig gøre, med respekt for de konventioner, vi har undertegnet. Vi indkaldte for nylig til samråd, og indenrigsministeren og justitsministeren henholdt sig naturligvis til Højesterets praksis, men vi vil nu meget gerne have undersøgt lidt nøjere, om ikke Højesterets forsigtige linje mere skyldes udformningen af udlændingeloven, sådan som vi har udformet den her i Folketinget, end den skyldes domspraksis ved Menneskerettighedsdomstolen i Strasbourg.